Mentega Terbang

Mentega Terbang ialah sebuah filem bebas Malaysia 2021 arahan Khairi Anwar. Filem ini pertama kali ditayangkan pada 28 November 2021 di Jogja-NETPAC Asian Film Festival 2021. Filem ini mengisahkan konflik keagamaan seorang remaja Islam, Aisyah, yang mendalami teologi agama-agama utama lain, terutamanya persoalan hidup selepas mati.

Plot 
Mentega Terbang mengisahkan kisah seorang remaja beragama Islam, Aisyah, dengan ibunya merupakan seorang penghidap kanser terminal, sementara bapanya merupakan liberal keagamaan, dan sering mempersoalkan soal hidup mati. Dalam filem ini, Aisyah mula mendalami aspek-aspek pelbagai agama seperti mendalami kitab-kitab suci, termasuk Al-Quran, Alkitab dan Veda. Setelah ibunya meninggal dunia, Aisyah ternampak seekor kupu-kupu menetap di atas pusara ibu, menyebabkan Aisyah kemudian mula tertarik kepada konsep reinkarnasi—lahir semula menjadi makhluk lain selepas kematian.

Penerbitan 
Filem ini menjadi arahan sulung Khairi Anwar yang juga menulis skrip bersama Arjun Thanaraju, Visshnu Varman dan Ti Teng-Hui.

Keluaran 
Mentega Terbang ditayangkan pada 28 November 2021 secara tertutup di beberapa lokasi terpilih di sekitar bandar raya Kuala Lumpur.

Sambutan

Respons 
Filem ini menerima respons pelbagai; sebilangan pihak memuji tindakan berani filem dalam mengangkat topik kontroversi sebegini, dan dibandingkan dengan filem-filem serupa oleh Yasmin Ahmad. Sementara itu, sebahagian rakyat Malaysia beragama Islam pula menentang topik dan penceritaan yang dibawa, terutamanya babak-babak Aisyah mempersoalkan hukum-hakam Islam, dan perwatakan liberal bapanya.

Ulasan kritis 
Filem ini menerima pelbagai ulasan daripada pengkritik filem. Ellyna Ali dari portal Getaran menyifatkan filem ini sebagai karya yang "penuh keberanian" sambil berpendapat "menonton Mentega Terbang seolah-olah membawa kita kembali ke proses awal ketika kita cuba mengenal hidup, mengenal Tuhan, mengukuhkan iman dan cuba memahami kebenaran agama itu sendiri".

Rujukan

Pautan luar
 

Filem 2023
Filem Malaysia tahun 2023
Filem bahasa Melayu
Kontroversi filem di Malaysia